# Casa Xavier Calicó

La casa Xavier Calicó és un edifici situat a la cantonada de la Via Laietana i la plaça de l'Àngel de Barcelona, catalogat com a bé amb elements d'interès (categoria C). Inclou la numismàtica Calicó, catalogada com establiment de gran interès (categoria E1).

## Història

Els Calicó eren un llinatge documentat des del segle xii a Santa Coloma de Farners, on tenien un mas. El 1745, Francesc Calicó i Mullera, que s'havia establert a Barcelona, va tornar a Santa Coloma en succeir el seu germà Jaume, notari apostòlic. El 1784, Josep Calicó i Calveria (fill menor de Francesc) es va instal·lar a la plaça de l'Àngel de Barcelona. A partir d'aleshores, les generacions successives es van dedicar a diverses branques del comerç, com Josep Calicó i Vives, que es va afeccionar a la numismàtica.
Els seus fills Joan, Xavier i Gertrudis Calicó i Bas van ser expropiats arran de l'obertura de la Via Laietana, i el solar resultant de la reparcelació va ser adjudicat a Xavier, que el 1918 va demanar permís per a construir-hi uns baixos, i novament el 1920 per a remuntar-hi dos pisos, segons el projecte de l'arquitecte Josep Domènech i Mansana. Calicó hi va obrir el primer establiment numismàtic de l'Estat: «Javier Calicó. Plaza del Angel. Compra-venta de toda clase de monedas y billetes a precios muy limitados. Gran surtido en monedas de oro antiguas y modernas de todos los países.»
El negoci (que també incloïa una administració de loteria) va ser continuat pels germans Xavier i Ferran Calicó i Rebull amb el nom X. & F. Calicó. L'any 2007 es jubilà l'últim Calicó i hi entrà la firma Aureo SA. A partir d'aquell moment, el negoci passà a dir-se Aureo i Calicó.

## Descripció

Edifici d'oficines amb tres façanes i una mitgera, amb soterrani, planta baixa i dos pisos.
L'establiment disposa de quatre obertures al carrer, dues a cada façana. L'entrada es realitza pel portal dret de la façana de la plaça de l'Àngel, que compateix l'espai de la porta i amb un aparador. Les altres tres obertures les ocupen els aparadors. Els brancals estan decorats amb plafons de fusta amb relleus florals. A les llindes s'observen plafons de fusta fosca amb el nom de l'establiment amb lletres daurades i decoracions florals als extrems. A la cantonera un plafó de fusta decorada anuncia el nom de l'establiment.
L'interior conserva diversos mobles de fusta de la dècada del 1920, d'estil classicista. També hi ha la finestreta d'una administració de loteria que hi va tenir la família.

## Referències

* 1 2 3 «Casa Javier Calicó». Catàleg de Patrimoni. Ajuntament de Barcelona.
* ↑ «Numismàtica Calicó». Catàleg de Patrimoni. Ajuntament de Barcelona.
* 1 2 3 4 «Numismàtica Calicó». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* 1 2 «Commemoración del 175º aniversario del establecimiento de la familia Calicó en la Plaza del Angel, de Barcelona». Boletín del Instituto Bonaerense de Numismática y Antigüedades, 1960, pàg. 238.
* ↑ Guía de forasteros en Barcelona, 2ª parte, 1842, p. 65.
* ↑ El Consultor. Nueva guía de Barcelona, 1857, p. 133, 324.
* ↑ Gaceta municipal de Barcelona, 12-05-1915, p. 10.
* ↑ Gaceta municipal de Barcelona, 26-02-1920, p. 116.
* ↑ Gaceta municipal de Barcelona, 02-01-1918, p. 26.
* ↑ Gaceta municipal de Barcelona, 12-07-1943, p. 415.
* ↑ AMCB, Q127 Foment 1296/1918.
* ↑ «Javier Calicó. Via Laietana, Plaça de l'Àngel i Tapineria. Afegir dos pisos a la casa». Q127 Foment 123/1920. AMCB, 01-05-1920.
* ↑ El Diluvio. Diario político de avisos, noticias y decretos (edición mañana), 07-02-1918, p. 15.
* ↑ El Diluvio. Diario político de avisos, noticias y decretos, 01-01-1922, p. 32.
* ↑ El Diluvio. Diario político de avisos, noticias y decretos, 03-05-1934, p. 24.
* ↑ Maâti Salvat, Josep «Aureo i Calicó, la casa de la moneda. Fundada al segle XVII al barri Gòtic de Barcelona, es tracta d'una de les numismàtiques més antigues d'Europa». betevé, 07-03-2023.

## Vegeu també

* Casa Calicó (articles de pesca)

## Enllaços externs

* «Casa Calicó». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.